ANC na ombudsman oor ‘wit stemme’-berigAce Magashule (voor). Foto: Jonisayi Maromo/ANA Die ANC sê hy sal ŉ klag by die Persombudsman indien oor ŉ berig wat die afgelope naweek in City Press verskyn het met die opskrif “We don’t need white votes”. Dakota Legoete, waarnemende nasionale woordvoerder van die ANC, sê ná deeglike oorweging het die party besluit om hom tot die persombudsman te wend “in die lig van die ernstige en uitgebreide wanvoorstelling” deur City Press. “Sulke roekelose optrede kan nie goedgekeur of onbetwis gelaat word nie. Die ANC is ŉ voorstander van persvryheid en die onpartydigheid van die media. Roekelose, kwaadwillige en bevooroordeelde verslaggewing is egter ŉ ernstige bedreiging vir die geloofwaardigheid en onafhanklikheid van die media,” sê Legoete. Die berig in die City Press het gekyk na die moontlikheid dat wit kiesers vir die ANC kan stem in die lig van die sogenaamde “Ramaforia” – ŉ positiewe sentiment rakende Cyril Ramaphosa se verkiesing as president. In die berig word Ace Magashule, die ANC se sekretaris-generaal, aangehaal dat die ANC nie sy hoop plaas op die kleur van kiesers nie. “Ons hoop is nie gegrond op kleur nie en daarom kan mense nie sê dat wittes hierdie keer ANC gaan stem asof swartes nié vir die ANC gaan stem nie,” word Magashule in die berig aangehaal. Die ANC meen om die berig te plaas onder die opskrif, “We don’t need white votes”, is ŉ kwaadwillige en opsetlike wanvoorstelling van Magashule se woorde. “Die sekretaris-generaal van die ANC het beklemtoon dat die ANC ŉ demokratiese organisasie is en dat sy ondersteuning nie gegrond is op kleur nie. Comrade Magashule het daarop gewys daar is progressiewe, demokratiese wit mense wat vir die ANC sal stem. Hy het egter die voor die hand liggende en feitelike stelling gemaak dat die meeste Suid-Afrikaanse kiesers mense is wat voorheen onderdruk is – swartes oor die algemeen, en spesifiek Afrikane. “Hy het daarna opgemerk dat dit nie sin maak in terme van die heersende objektiewe toestande in Suid-Afrika om te dink wittes sal oor die algemeen vir die ANC stem nie. Die aanhaling [soos in die City Press-berig vervat] wys duidelik dat comrade Magashule nie gesê het die ANC het nie wit stemme nodig nie. Die ANC het elke stem nodig, wit en swart, en ons is dankbaar vir enige ondersteuning wat ons van enige Suid-Afrikaner ontvang, ongeag kleur,” het Legoete gesê. Hy het bygevoeg in die aanloop tot die verkiesing is dit waarskynlik dat Suid-Afrikaners blootgestel sal word aan bevooroordeelde, selektiewe en misleidende beriggewing en selfs fopnuus. “Ons doen ŉ beroep op kiesers om paraat te wees en nie toe te laat dat hulle mislei word deur sulke onetiese joernalistiek nie.” Legoete sê in die belang van deursigtigheid sal die ANC sy klag by die persombudsman as ŉ saak van dringendheid hanteer.